Internasionale Verslag – 8 April 2020 - Corona Krisissentrum
Tuis / COVID-19 / Internasionale Verslag – 8 April 2020
Internasionale Verslag – 8 April 2020
Dit lyk toenemend asof die meeste Europese land, sowel as die VSA daarin slaag om die verspreiding van die koronavirus te verlangsaam. Terwyl sterftes in sommige Amerikaanse state en die Frankryk gister nog skerp gestyg het, is daar wel tekens dat nuwe aangemelde gevalle begin stabiliseer. Tot dusver het meer as 1,4 miljoen mense in die wêreld positief getoets vir die koronavirus. Dit is 0,0184% van die wêreldbevolking. Die sterftesyfer staan tans op net meer as 82 000. Dit is 0,001% van die wêreld se bevolking.
Hier is enkele nuus hoogtepunte van regoor die wêreld vandag:
Frankryk het gister die vierde land naas die VSA, Spanje en Italië geword om meer as 10 000 sterftes weens COVID-19 aan te meld. Meer as 1400 mense is gister aan die siekte in Frankryk dood, die meeste nog op een dag. Dit is ook die meeste sterftes sedert die uitbraak van die pandemie in enige land op een dag. 'n Nasionale staat van inperking geld tans in Frankryk en dié land se owerhede verwag dat die plato van die pandemie eers oor 'n paar dae bereik gaan word.
Terwyl die pandemie in erns toeneem in Frankryk, het dit in verskeie ander Europese lande gestabiliseer. Daar is tot dusver meer as 40 000 mense in Europa weens COVID-19 oorlede. Driekwart van alle sterftes in Europa is net in Italië, Spanje en Frankryk. Duitsland het naas Spanje, Italië en Frankryk die vierde meeste aangemelde gevalle van COVID-19 in Europa. Sowat 108 000 mense is sover in Duitsland positief vir die virus getoets. Duitsland is egter ook een van die lande in die wêreld met die grootste toetskapasiteit en die Duitsers sal binnekort 400 000 mense per dag kan toets. Slegs 1861 mense is tot dusver in Duitsland weens COVID-19 oorlede, wat baie minder as lande soos Spanje, Italië en Frankryk is.
In die VSA is daar nou meer as 400 000 mense wat positief vir die virus getoets het. Sterftes in die VSA staan op sowat 13 000 mense met die helfte daarvan steeds in die deelstaat New York. Daar was gister in New York, New Jersey, Louisiana en Illinois 'n styging in sterftes, hoewel die verspreiding van die virus in hierdie state 'n plato begin bereik.
'n Memorandum wat aan die einde van Januarie deur President Trump se hoof ekonomiese raadgewer, Peter Navarro, opgestel is, het gewaarsku dat 500 000 mense in die VSA weens die virus kan sterf. Verlede week het die taakspan in die Withuis wat op die koronapandemie fokus voorspel dat soveel as 240 000 Amerikaners kan sterf. Volgens die model wat die taakspan gebruik word sterftes nou selfs minder geskat en sal sowat 81 766 Amerikaners teen Augustus weens COVID-19 sterf. Volgens die model sal 141 000 mense in totaal gehospitaliseer moet word wat 121 000 minder is as wat die verwagting nog verlede week was. Dit blyk toenemend dat die pandemie in die VSA oorskat is en dat owerhede daar suksesvol is om die verspreiding van die virus te verlangsaam.
President Trump het sterk kritiek teen die Wêreldgesondheidsorganisasie uitgespreek en het gedreig om dié instelling se befondsing te staak. Republikeinse senatore het die bedanking van die sekretaris-generaal van die WHO geëis. Dit volg nadat dit aan die lig gekom het dat die organisasie in Januarie slegs op data uit China reageer het en ten spyte van goeie raad minstens twee weke gesloer het om die koronavirus tot 'n pandemie te verklaar. Die WHO het ook geweier om belangrike data uit Taiwan in ag te neem. Die Amerikaanse kongres gaan waarskynlik 'n mosie oorweeg waarvolgens Amerikaanse befondsing van die WHO gekanselleer kan word. Amerika is die grootste bydraer tot die begroting van die WHO.
Die Amerikaanse country sanger John Prine is op 73-jarige leeftyd weens COVID-19 oorlede. Hy het die afgelope paar jaar meermale 'n stryd teen kanker gevoer en sy gesondheid was nie goed nie. Hy sou vanjaar 'n Grammy-toekenning vir sy lewenslange bydrae tot die musiekbedryf ontvang het. Hy is ook 'n tyd gelede opgeneem in die Songwriters Hall of Fame.
Die voorkoms van die koronavirus is steeds besig om in Suid-Amerika toe te neem, hoewel teen 'n stadiger pas as in die Noordelike Halfrond. In Brasilië, die land met die grootste bevolking in Suid-Amerika was daar gister 100 sterftes, die meeste nog op een dag. Die sterftesyfer in Brasilië staan nou op 688 met net meer as 14 000 mense wat reeds positief vir die virus getoets het. Dit is steeds 'n baie klein persentasie van die land se bevolking, die vyfde grootste bevolking in die wêreld.
Ook Rusland het gister sy grootste toename nog op een dag gesien met meer as 1000 mense wat op een dag positief vir die virus getoets het. Dit het ook te make met Rusland se verbeterde toetsvermoë. Tot dusver is 8672 mense in Rusland positief vir die virus getoets wat ook 'n baie klein persentasie van dié land se bevolking is. Tot dusver is 63 mense in Rusland aan COVID-19 dood.
Wuhan, die stad in China waar die pandemie uitgebreek het, het die reisverbod na en van die stad wat vir 76 dae gegeld het, opgehef. Meer as 60 000 mense het onmiddellik na die opheffing die stad verlaat. Volgens berigte begin die lewe in Wuhan grootliks na normaal terugkeer nadat dié stad vir lank die episentrum van die koronapandemie was.
Nog 'n land wat die koronapandemie se verspreiding suksesvol gekeer het, is Nieu-Seeland. Dié land het Dinsdag slegs 50 nuwe gevalle aangemeld – die minste in twee weke. Die aantal nuwe gevalle neem reeds vir drie dae in Nieu-Seeland af en die land se Eerste Minister sê dat hulle optimisties is dat die staat van inperking wat einde Maart in die land ingestel het, gewerk het. Daar is druk op die regering van Nieu-Seeland om die inperkingsmaatreëls te begin uitfaseer. Tot dusver is slegs 1210 mense in Nieu-Seeland positief vir die virus getoets en is slegs een persoon aan COVID-19 dood.